**Životopis, Sažetak predavanja**

**Iva Alajbeg**, redovita je profesorica na Zavodu za mobilnu protetiku Stomatološkog fakulteta Sveučilišta u Zagrebu i znanstvena savjetnica u trajnom zvanju. Koautorica je šezdesetak indeksiranih znanstvenih radova.

Voditeljica je dva projekta Hrvatske zaklade za znanost „Uloga oksidativnog stresa i opiorfina u temporomandibularnim poremećajima“ (od 2015. do 2019.) te „Povezanost genskih polimorfizama s temporomandibularnim poremećajima“ (započeo 2020.).

Od 2018. suradni je član Akademije Medicinskih Znanosti Hrvatske. Dugogodišnja je članica uređivačkog odbora međunarodno indeksiranog časopisa Akademije medicinskih znanosti Hrvatske „Acta Medica Croatica“.

U okviru svog znanstvenog i kliničkog rada posebno se bavi problematikom fiziologije i patologije žvačnog sustava, te predaje na brojnim tečajevima trajne izobrazbe u Hrvatskoj i u inozemstvu. Dobitnica je nekoliko znanstvenih nagrada na međunarodnim kongresima kao i nagrade Akademije Medicinskih Znanosti Hrvatske „Borislav Nakić.

**'Poremećaji čeljusnog zgloba u starijoj životnoj dobi'**

Regresivne promjene koje nastaju na tkivima žvačnog sustava kao posljedica starenja mogu se podijeliti na promjene koje zahvaćaju tkiva i promjene koje zahvaćaju funkciju žvačnog sustava.

Tijekom procesa starenja uz ostale zglobove u tijelu i temporomandibularni je zglob izložen mnogim biološkim promjenama. Najčešći simptomi u starijoj populaciji vezani uz temporomandibularni zglob povremeni su zvukovi u zglobu, koji katkad progrediraju do težih oblika dislokacije diska, zaključavanja (zakočenja) temporomandibularnog zgloba te osteoartritisa.

Prevalencija osteoartritisa uglavnom raste s dobi, a klinički simptomi najčešće se pojavljuju u trećem desetljeću života, češće u žena. Tijekom anamneze i kliničkog pregleda najvažnije je najprije otkloniti sumnju na tegobe dentalnog podrijetla. Zbog nejasne etiologije i patogeneze liječenje poremećaja čeljusnog zgloba treba se temeljiti na preciznim indikacijama povezanim s bolom i ograničenjem funkcije čeljusti, a slijed terapijskih postupaka prvenstveno ovisi o simptomima i kliničkim znakovima zbog kojih se pacijent obratio liječniku za pomoć.

Terapija, koja obuhvaća primjenu neinvazivnih metoda (fizikalna terapija, farmakološka terapija), ima za cilj ublaživanje ili otklanjanje simptoma i olakšavanja pacijentove svakodnevice.